**Ст.комисар Величков представи доклад за конвенционалната престъпност**

Директорът на ОД на МВР-Сливен ст.комисар Димитър Величков представи доклад за конвенционалната престъпност в Сливенска област за периода от януари до октомври тази година. Това стана на работната среща с министър Младен Маринов, кметове и кметски наместници, която се проведе на 13 ноември при домакинството на областния управител Чавдар Божурски.

Част от акцентите в доклада са следните:

ОД на МВР-Сливен обслужва област с население от 192 500 жители, което представлява 2,7 на сто от населението на страната. В областта има четири общински центъра и 110 малки населени места. Децата до 15 години са 35 хиляди или 17,8 на сто от общия брой на жителите. Това е най-високият сред останалите области в България. 36 на сто от населението е с основно и по-ниско образование, което отрежда на Сливенска област четвърта позиция по този показател.

През периода са регистрирани 1 767 престъпления спрямо 1 868 за същия период на предходната година, като спадът е с 5,4 на сто. 872 от тях са престъпленията срещу собствеността, спадът е 7,6 процента. Регистриран е спад от 23,5 на сто в посегателствата на МПС – 13 през тази и 17 през миналата година. Най-голямо намаление ОД на МВР отчита при палежите: от 36 на 19 или с 47,2 процента спад. С 12,8 на сто са се увеличили престъпленията, свързани с наркотици: 141 са регистрираните през първите десет месеца на 2017 г. срещу 159 през същия период на 2018 г.

От началото на годината се забелязва тенденция за спад в битовата престъпност. Кражбите, които заемат основен дял в нея, са намалели от 768 на 718.